CELEX: 32022R0954
Language: mt
Date: 2022-05-12 00:00:00
Title: Regolament Delegat tal-Kummissjoni (UE) 2022/954 tat-12 ta’ Mejju 2022 li jemenda l-istandards tekniċi regolatorji stabbiliti fir-Regolament ta’ Delega (UE) Nru 183/2014 fir-rigward tal-ispeċifikazzjoni tal-kalkolu tal-aġġustamenti speċifiċi u ġenerali għar-riskju ta’ kreditu (Test b’rilevanza għaż-ŻEE)

21.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 165/24
               
            
         REGOLAMENT DELEGAT TAL-KUMMISSJONI (UE) 2022/954
         tat-12 ta’ Mejju 2022
         li jemenda l-istandards tekniċi regolatorji stabbiliti fir-Regolament ta’ Delega (UE) Nru 183/2014 fir-rigward tal-ispeċifikazzjoni tal-kalkolu tal-aġġustamenti speċifiċi u ġenerali għar-riskju ta’ kreditu
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012 (1), u b’mod partikolari l-Artikolu 110(4), it-tielet subparagrafu, tiegħu,
         Billi:
         
                     (1)
                  
                  
                     Abbażi tad-definizzjoni ta’ aġġustament għar-riskju ta’ kreditu stabbilita fil-punt (95) tal-Artikolu 4(1) tar-Regolament (UE) Nru 575/2013, huwa biss it-telf ta’ kreditu mistenni rifless fl-aġġustamenti speċifiċi għar-riskju ta’ kreditu magħmula mill-istituzzjoni li żżomm l-iskopertura inadempjenti li jista’ jiġi kontabilizzat fl-assenjazzjoni ta’ ponderazzjoni tar-riskju għall-finijiet tal-Artikolu 127(1) ta’ dak ir-Regolament. Madankollu, it-telf ta’ kreditu kkontabilizzat fil-prezz tat-tranżazzjoni tal-iskopertura inadempjenti, li l-istituzzjoni tal-bejgħ iżżomm bħala telf realizzat, ma jistax jiġi rikonoxxut wara l-bejgħ mill-istituzzjoni akkwirenti. B’riżultat ta’ dan, il-piż tar-riskju applikabbli applikat għall-iskopertura inadempjenti jista’ jinbidel wara l-bejgħ ta’ dik l-iskopertura, anki jekk il-prezz tat-tranżazzjoni jkun jinkorpora skont ta’ ammont ugwali għall-aġġustamenti speċifiċi għar-riskju ta’ kreditu għal telf ta’ kreditu mistenni rreġistrat mill-istituzzjoni tal-bejgħ qabel il-bejgħ. Din is-sitwazzjoni toħloq impediment regolatorju għall-ħolqien ta’ swieq sekondarji għal skoperturi inadempjenti, peress li l-misallinjament potenzjali bejn il-piżijiet tar-riskju applikati għall-iskopertura inadempjenti mill-istituzzjoni tal-bejgħ u mill-istituzzjoni akkwirenti rispettivament jista’ jrendi t-tranżazzjoni inqas attraenti għall-istituzzjoni akkwirenti u għalhekk joħloq ostakli bla bżonn għall-istituzzjonijiet ta’ kreditu biex ineħħu l-iskoperturi inadempjenti mill-karti tal-bilanċ tagħhom.
                  
               
                     (2)
                  
                  
                     Sabiex titqies ukoll il-possibbiltà li l-pandemija tal-COVID-19 tista’ tirriżulta f’żieda fil-livelli ta’ skoperturi inadempjenti fl-istituzzjonijiet ta’ kreditu, ikun tajjeb li jitneħħa kull impediment regolatorju għall-ħolqien ta’ swieq sekondarji għal skoperturi inadempjenti. Għalhekk hemm bżonn li jiġi żgurat li l-aġġustamenti speċifiċi għar-riskju ta’ kreditu rikonoxxuti għall-finijiet tal-Artikolu 127(1) tar-Regolament (UE) Nru 575/2013 jinkorporaw kull skont fi prezz tat-tranżazzjoni ta’ skopertura inadempjenti li l-istituzzjoni akkwirenti ma tkunx irrikonoxxiet billi żżid il-kapital tal-Grad 1 ta’ Ekwità Komuni. B’mod partikolari, sabiex jiġi evitat li jkun hemm xi rikonoxximent doppju mhux dovut tat-tnaqqis potenzjali fil-livell ta’ telf mistenni mill-istituzzjoni akkwirenti wara x-xiri kemm fuq il-kapital tal-Grad 1 ta’ Ekwità Komuni ta’ dik l-istituzzjoni kif ukoll għall-finijiet tad-determinazzjoni tal-piż tar-riskju f’konformità mal-Artikolu 127(1) tar-Regolament (UE) Nru 575/2013, f’każ ta’ rivalutazzjoni tal-iskopertura inadempjenti li sseħħ wara x-xiri tagħha, jenħtieġ li l-iskont ma jibqax jinkorpora l-parti tal-ammont ta’ rivalutazzjoni tal-iskopertura inadempjenti li tkun ġiet rikonoxxuta bħala li żżid il-kapital tal-Grad 1 ta’ Ekwità Komuni tal-istituzzjoni.
                  
               
                     (3)
                  
                  
                     Għaldaqstant, jenħtieġ li r-Regolament ta’ Delega tal-Kummissjoni (UE) Nru 183/2014 (2) jiġi emendat skont dan.
                  
               
                     (4)
                  
                  
                     Dan ir-Regolament huwa bbażat fuq l-abbozz ta’ standards tekniċi regolatorji ppreżentat lill-Kummissjoni mill-Awtorità Bankarja Ewropea.
                  
               
                     (5)
                  
                  
                     L-Awtorità Bankarja Ewropea wettqet konsultazzjonijiet pubbliċi miftuħin dwar l-abbozz ta’ standards tekniċi regolatorji li dan ir-Regolament huwa bbażat fuqu, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Bankarji Interessati stabbilit f’konformità mal-Artikolu 37 tar-Regolament (UE) Nru 1093/2010 (3).
                  
               ADOTTAT DAN IR-REGOLAMENT:
         
            Artikolu 1
            Emenda għar-Regolament ta’ Delega (UE) Nru 183/2014
            Fl-Artikolu 1 tar-Regolament ta’ Delega (UE) Nru 183/2014, jiżdied il-paragrafu 6 li ġej:
            
               
                  “6.   Mingħajr preġudizzju għall-paragrafu 1, meta jikkalkulaw l-aġġustamenti speċifiċi għar-riskju ta’ kreditu għall-finijiet tal-assenjazzjoni tal-piżijiet tar-riskju msemmija fil-punti (a) u (b) tal-Artikolu 127(1) tar-Regolament (UE) Nru 575/2013 għall-parti mhux garantita ta’ skopertura inadempjenti, l-istituzzjonijiet għandhom jinkludu kull differenza pożittiva bejn l-ammont dovut mid-debitur fuq dik l-iskopertura u s-somma ta’ dawn li ġejjin:
                  
                              (a)
                           
                           
                              it-tnaqqis fil-fondi proprji addizzjonali jekk dik l-iskopertura tkun ġiet amortizzata kompletament;
                           
                        
                              (b)
                           
                           
                              kwalunkwe tnaqqis diġà eżistenti fil-fondi proprji relatat ma’ dik l-iskopertura.”.
                           
                        
            
         
         
            Artikolu 2
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-12 ta’ Mejju 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 176, 27.6.2013, p. 1.
         
            (2)  Ir-Regolament ta’ Delega tal-Kummissjoni (UE) Nru 183/2014 tal-20 ta’ Diċembru 2013 li jissupplimenta r-Regolament (UE) Nru 575/2013 tal-Parlament Ewropew u tal-Kunsill dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment, fir-rigward ta’ standards tekniċi regolatorji biex jiġi speċifikat il-kalkolu tal-aġġustamenti għar-riskju ta’ kreditu speċifiċi u ġenerali (ĠU L 57, 27.2.2014, p. 3).
         
            (3)  Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).